SPOROČILO ZA JAVNOST

**Pikini prijatelji iz Sarajeva**

Velenje, 25. september 2014 – **V Pikini deželi vsak dan številne predstave in koncerti – Prvošolčke nagovoril začasno razrešeni župan – Zvečer praznovali prijateljstvo s sarajevskimi otroki**

Otroški čula hej, čula hoj, čula hopsasa v Pikini deželi ob Velenjskem jezeru in pod jesenskim soncem – je lahko kaj lepšega!? Na tisoče otrok vsak dan ustvarja v več kot 80-ih delavnicah, spoznava kulturo v umetniških četrtih, šport s pomočjo raznih društev in klubov, gasilski, policijski in vojaški poklic, pa tabornike, Indijance, mednarodne prostovoljce, tudi eksotične živali, prek številnih drugih projektov pa pridobivajo življenjske veščine in vrednote.

Med drugim pomembno veščino ohranjanja prijateljstva, kakor to počnejo velenjski in sarajevski otroci, ki se že več let srečujejo v obeh mestih. Učenci OŠ Gorica pa ravno v času Pikinega festivala gostijo prijatelje iz glavnega mesta Bosne in Hercegovine, ki že od ponedeljka bivajo pri njihovih družinah, gostoljubje pa jim vrnejo spomladi. Prijateljstvo se je začelo, ko so Velenjčani med vojno poslali pomoč za otroke, ohranja pa se, da ne bi nikoli pozabili, da smo vsi otroci Zemlje, ne glede na to, za katero mejo živimo.

Priznanje velenjskim osnovnim šolam je izrekel začasno razrešeni župan Mestne občine Velenje Bojan Kontič, ki ga tekom 25. Pikinega festivala nadomešča Pika Nogavička. Mislila je, da je šel na kakšno križarjenje, zdaj, ko so gusarji celega sveta v Velenju in so morja varna. »Bojan, če sma se zmenla, da greš na dopust,« je bila presenečena, ko je stopil pred zbrane prvošolčke. »Tut midva sma se prejšn tedn zmenla, da ti ne boš u Velenju, pa si bla,« ji je v njenem slogu odvrnil, pohvalil starše, učitelje in ravnatelje, ki ustvarjajo sijajne pogoje za šolarje, in Piki vrnil besedo ter županovanje vse do sobote, 27. septembra, ko se Pikin festival konča.

Danes ob 9.30 in 11.30 bo na Pikinem odru v Domu kulture Velenje klovnovska predstava Luna na cesti. Ob 9.30 in 12.00 bo na Tomaževem in Aničinem odru v Glasbeni šoli Fran Korun Koželjski Velenje glasbena pravljica Pepelka. Ob 10.30 bo v Lutkovni četrti Pikine dežele ob Velenjskem jezeru lutkovna predstava Janko in Metka. Ob 16.30 bo v Lutkovni četrti lutkovna predstava Metuljček Cekinček. Ob 17.00 bo na Rumenem odru igrana predstava Ko bom velik, bom. Na Zelenem odru v Pikini deželi pa se bo ob 16.00 začel Veliki lov na pošast. Katero, pa bo izdala Pika Nogavička.

Program 25. Pikinega festivala, dnevni časopis v elektronski obliki Pikaste no(ga)vičke ter dnevna video reportaža festivalskega dogajanja so redno objavljeni na spletni strani www.pikinfestival.si.

 - Konec -

**Več informacij:** Barbara Pokorny / 041 535 567 / 03 898 25 71 / www.pikinfestival.si